

המכללה לביטחון לאומי

מחזור מ"ו, 2019-2018

**סמינר צבא - חברה**

**המילואים והחברה בישראל**

מגישים: גיא לוי (חה"י) וגלעד בירן

מנחה אקדמי: ד"ר נרי הורוביץ

אפריל 2019

# תוכן העניינים

[הקדמה - 3 -](#_Toc7510325)

[מבוא - 3 -](#_Toc7510326)

[א. הנחות היסוד לגבי המילואים בצה"ל - התפתחות לאורך השנים - 4 -](#_Toc7510327)

[ב. אי השוויון בנטל - 5 -](#_Toc7510328)

[ג. התנדבות מול גיוס מתוקף חוק - 5 -](#_Toc7510329)

[ד. המתח הכלכלי - 6 -](#_Toc7510330)

[ה. מגמות עכשוויות בחברה ובצבא והשפעתן על המילואים בעשור הבא - 7 -](#_Toc7510331)

[ו. סיכום והמלצות - 8 -](#_Toc7510332)

[רשימת מקורות - 11 -](#_Toc7510333)

[נספח א' - מילות השיר "סיגל נחמיאס" מאת אריאל הורוביץ - 12 -](#_Toc7510334)

# הקדמה

בשנים האחרונות מתחוללים שינויים רבים באופן שבו תופס הציבור בישראל את מעמדו החברתי של מערך המילואים. אם בעבר שלט בשיח הציבורי האתוס שהציב את ביטחון המדינה בראש סדר העדיפויות הלאומי והעניק למשרתי המילואים הכרה והוקרה על היותם אחת מאבני היסוד של צבא העם, הרי שבעשורים האחרונים התפתחו בארץ מגמות חברתיות וכלכליות שהעניקו עדיפות לטובת הפרט ובמיוחד לרווחתו הכלכלית[[1]](#footnote-1).

שירו של אריאל הורוביץ "סיגל נחמיאס" משנת 1998 הינו טקסט המייצג באופן בולט את יחסי הצבא והחברה בישראל בנושא המילואים. השיר נכתב כהתייחסות של מחברו לקצינת השלישות שהייתה חתומה על צווי המילואים אותם קיבל ומתאר את תחושות מחברו בעת קבלת הצו ובעת שירות המילואים עצמו.

אריאל הורוביץ הוא בנה של כלת פרס ישראל,  נעמי שמר שכתבה נכסי צאן ברזל במורשת הישראלית. הורוביץ שרת בצה"ל בחיל המודיעין כמטיס מזל"טים.

# מבוא

במסמך אסטרטגיית צה"ל משנת 2018, נכתב כי "שירות המילואים מבטא את ההשתתפות הפעילה של אזרחי ישראל בהגנה על המדינה, והוא אחד הביטויים המרכזיים להיותו של צה"ל 'צבא העם'. מערך המילואים הוא נדבך מרכזי בתפיסת הביטחון של מדינת ישראל, ויש בו פוטנציאל לחיזוק החוסן הלאומי והחברתי מפני שחיילי המילואים ממלאים שליחות כפולה: הן של הצבא בחברה והן של החברה בצבא".[[2]](#footnote-2)

עניינה של עבודה זאת הוא בניתוח עולם המילואים בצה"ל בישראל כפי שהוא משתקף בשירו של אריאל הורוביץ "סיגל נחמיאס". העבודה תנתח את הנחות היסוד המרכזיות של שירות המילואים בישראל ואת המתחים בחברה ובצבא בנושא המילואים. בנוסף, תציג העבודה הסברים אפשריים לדרך בה ישפיעו תופעות עכשוויות בחברה ובצבא על עולם המילואים בעשור הבא ותציג המלצות ודרכי פעולה אפשריות על מנת לשמר שירות מילואים רלוונטי ואפקטיבי בצה"ל.

# הנחות היסוד לגבי המילואים בצה"ל - התפתחות לאורך השנים

נוכח אתגרי הביטחון, קבע ראש הממשלה בן גוריון, בראשית ימיה של מדינת ישראל, ש"כל איש ואישה יהיו חייבים עד גיל 50 או 55 בשירותי מגן בשעת חירום בלי שייעקרו מחייהם הציביליים בשעת שלום, אלא לאימונים קצרים מדי שנה בשנה, בערך לפי השיטה הנהוגה בשווייץ שתותאם לתנאים המיוחדים של מדינת ישראל"[[3]](#footnote-3).

ימים ספורים לפני שיגאל ידין נכנס לתפקיד הרמטכ"ל ב-1949, כתב לו בן־גוריון את הדברים הבאים, המגדירים את תפקידי הכוח הסדיר ומערך המילואים בצה"ל: ביטחוננו מן ההכרח שיישען בעיקר על עתודות מאומנות ומצוידות (...), שאנשיהם ימשיכו בפעולתם המשקית האזרחית בכפר, בעיר, בים, באוויר, בתנאי שאפשר יהיה לגייסם במהירות הגדולה ביותר בשעת הצורך. הצבא המגויס - יש להעמידו על מינימום שבמינימום לשמש בתפקידים אלה: )א( כוח מחץ דרוך להדוף האויב עד שיתגייסו העתודות, (ב) מסגרת אימונים וקליטה צבאית לנוער המתבגר, (ג) גרעין פיקודי לעתודות, (ד) סגל מדריכים ומפקדים ליישובים, (ה) משמר המתקנים הצבאיים והציוד הצבאי."

מערך המילואים, שגויס גם למילוי משימות של ביטחון שוטף נוכח היקפו הקטן של המערך הסדיר, היה מלכתחילה בעיקר כוח עתודה לשעת חירום, ובמסגרת הזאת הופעל בהצלחה במבצע "קדש", במלחמת ששת הימים ובמלחמת יום הכיפורים. נוכח שינויים באתגרי הביטחון, מאז מלחמת יום הכיפורים לא נדרש צה"ל להפעיל את מלוא מערך המילואים, ולמעשה מאז מלחמת לבנון הראשונה. ועד היום גויס רק חלק מיחידות המילואים למבצעים, למערכות ולמלחמות[[4]](#footnote-4). בשנים הרבות בהן שהה ולחם צה"ל ברצועת הביטחון בלבנון, לא נטלו חלק בלחימה מסגרות מילואים.

נוכח השינויים בחברה בישראל ובצה"ל, עלתה לראשונה היוזמה לחקיקת חוק המילואים ב־2003, והוא נחקק ב־2008. החוק כולל התייחסות לנושאים הבאים: הגדרת משמעות השירות, בעיקר בשעת חירום ובמלחמה, אימון הכוחות לקראת מלחמה, הפחתת נטל השירות (קיצוץ בהיקף ימי המילואים והורדתו של גיל הפטור), מרכיבי הכשירות של איש המילואים ושל יחידתו, עקרונות הפיצוי והתגמול הכלכלי של המשרת במילואים.

בשנת 2013 ועדה בראשות אלוף רוני נומה גיבשה תוכנית מעודכנת לבניית מערך המילואים בהתאם למציאות הנוכחית ולחוק. הרמטכ"ל אישר את התוכנית לביצוע במסגרת התוכנית הרב־שנתית "גדעון", והיא מיושמת בצה"ל החל משנת 2015[[5]](#footnote-5).

הנחות היסוד הנוכחיות בישראל בעולם המילואים מתוקפות בחוק והן: שירות המילואים הינו כורח של המציאות הביטחונית (הצבא הסדיר לבדו אינו יכול לספק את כלל צורכי הביטחון) וייעודו המרכזי היא לשעת חירום, קיימת חובת גיוס לכל יוצאי השירות הסדיר אך הצבא יציב ויקרא למילואים את הנדרשים לשירות בלבד, צה"ל אחראי להגדיר, לפתח ולשמר את כשירות אנשי המילואים, משך השירות וגיל הפטור ממילואים מוגדרים באופן מפורש ושירות המילואים לא יגרום לנזק כלכלי למשרתים והם אף יתוגמלו כלכלית מעבר לשכרם באזרחות על שירותם[[6]](#footnote-6).

# אי השוויון בנטל

בציבור הישראלי קיימת תחושה רווחת כי שירות המילואים הם נטל המקשה על חייו של המשרת במילואים ושל משפחתו. תחושה זאת מיוצגת בשירו של הורוביץ באופן בוטה כאשר הוא מתאר את תחושותיו בעת קבלת צו מילואים: " בשנים האחרונות יש אישה בחיי, כל חודש היא שולחת לי מכתב אישי במעטפה חומה. למעלה כתוב "מילואימניק יקר", באמצע, עולמך חרב...". חוק המילואים קובע כי כל יוצאי השירות סדיר בצה"ל מחויבים בשירות מילואים אולם הצבא יציב ויקרא למילואים את הנדרשים לשירות בלבד. צורכי הצבא והמשאבים העומדים לרשותו גורמים לכך שרק חלק קטן מהחברה הישראלית מבצע שירות מילואים פעיל וחלק קטן עוד יותר מבצע כמות ימי מילואים משמעותית באופן תדיר. נושא אי השוויון בנטל עולה מעת לעת בשיח הציבורי בישראל.

# התנדבות מול גיוס מתוקף חוק

כאמור, השירות במילואים הינו חובה על פי חוקי מדינת ישראל, אולם הלכה למעשה, לאור העובדה כי רובו המוחלט של הציבור בישראל, אינו משרת במילואים, הפכו אנשי המילואים לנבחרת של מתנדבים. מאחר ושירות המילואים אינו מוגדר רשמית כהתנדבות אלא כחובה קיים מתח המשפיע הן על תחושות אנשי המילואים, הן על יחסם של המפקדים בצה"ל לאנשי המילואים והן על התגמול שניתן להעניק לאנשי המילואים בגין שירותם.

#

# המתח הכלכלי

עד תחילת שנות התשעים השימוש במשאב המילואים היה ללא רסן, אך המצב הזה השתנה מהותית, לאור שיקולים כלכליים שהביאו לשינויים מבניים בתקציב המילואים. ב־1985, קבעה הממשלה שבתקציב הביטחון יוגדר מראש כמה ימי מילואים מוקצים לאותה שנת כספים. נקבע כי כל חריגה כלפי מעלה במספר ימי המילואים, תלווה בהעברת תקציב ממשרד הביטחון אל הביטוח הלאומי, וכי מחיסכון בימי המילואים ייהנה תקציב הביטחון. ב־1995 ,הועבר תקציב המילואים מהביטוח הלאומי ישירות לצה"ל, כך שצה"ל המקבל החלטות על גיוס המילואים הוא גם זה שמשלם את תגמולי המילואים[[7]](#footnote-7). כתוצאה משינויים אלו צומצמו באופן משמעותי מספר ימי המילואים בצה"ל.

בחינת המתח הכלכלי בעולם המילואים מציגה תמונה מורכבת, תחילה נכון להסתכל מנקודת מבטו של משרת המילואים אשר מצפה לא להיפגע כלכלית מהשירות (פיצוי על אובדן ההכנסה מעבודתו כאזרח) ואף לקבל תגמול הולם על שירותו. שירו של אריאל הורוביץ, מתאר תחושה רווחת לפיה צה"ל גוזל מאנשי המילואים את זמנם היקר לחינם ("דווקא עכשיו אנ´לא צריך ש.. תבזבזי לי את הזמן "). לאיש המילואים יש מחויבויות כלכליות כאזרח אשר יוצרות אצלו קונפליקט ביחס לשירות.

החוק מגדיר כי איש מילואים יפוצה בהתאם לשכרו באזרחות בגין שירותו הצבאי. כן מוגדר בחוק כי צה"ל יתגמל אנשי מילואים כלכלית מעבר לשכרם. בשנים הראשונות נקבע התגמול לפי דרגת המשרת, ובהמשך הוא נקבע לפי מצבו המשפחתי של איש המילואים. כיום מתוגמל משרת המילואים לפי אורך תקופת השירות. במחקר שנעשה ארבע שנים אחרי שחוקק חוק המילואים נתבקשו אנשי מילואים להשיב על שאלונים הנוגעים להטבות שמגיעות להם כתגמול לשירות במילואים[[8]](#footnote-8) מתברר שאנשי מילואים רבים כלל לא מודעים כלל להטבות המגיעות להם וכי גם כאלו שמודעים, טוענים שהם אינם משתמשים כלל בהטבות. מכאן אפשר להסיק שההטבות אינן אפקטיביות ואטרקטיביות[[9]](#footnote-9).

אחת הבעיות שעולות מאופן הפיצוי של צה"ל את משרת המילואים היא העובדה כי מודל הפיצוי של המילואים מבוסס על שכרם של המשרתים במילואים במקומות העבודה האזרחיים שלהם, ולא כשכר המבוסס על תפקידו של המשרת ועל התרומה שלו למערכת. שיטה זו יוצרת תחושת חוסר הוגנות בקרב משרתי המילואים.

החוק אוסר על פגיעה באיש מילואים במקום עבודתו בגין שירותו הצבאי אך יוצר מתח מובנה מול המעסיק מאחר ואינו נותן פיצוי למעסיק בגין היעדרות העובד. קיימים דיווחים של אנשי מילואים כי מעסיקים מסוימים מעדיפים לקבל לעבודה עובדים שאינם מבצעים שירות מילואים פעיל.

מן הצד שני ישנו המתח הכלכלי העומד בפני צה"ל. לאחר השינוי שבוצע ב-1985 צה"ל רואה בימי המילואים משאב שיש לנהלו בתבונה וניתן אף לחסוך בו לטובת פרויקטים אחרים[[10]](#footnote-10), בעקבות השינוי התרחשו מספר תהליכים בצה"ל והם: צמצום מכסות ימי המילואים, הגבלת משך השירות השנתי, הורדת גיל הפטור, צמצום היקף הגיוס ועוד. אחזקתו של מערך מילואים בכשירות גבוהה, תלויה במשאבים המוקצים לכך, ושיקולי התקציב אשר מקטינים את היקף ימי המילואים מביאים לפגיעה ביכולות צה"ל. לראיה, צמצום מעשרה מיליון ימי מילואים בשנת 2004 לכמיליון תשע מאות אלף בשנת 2017, הביא לחיסכון של כארבעה מיליארד שקלים אך גם לפגיעה במוכנות מערך המילואים[[11]](#footnote-11). וכפי שמציינים מפקדים במערך המילואים בראיונות שבוצעו עימם, שיקולים תקציביים יביאו לפגיעה בגיבוש ובמוכנות המערך[[12]](#footnote-12).

# מגמות עכשוויות בחברה ובצבא והשפעתן על המילואים בעשור הבא

בבחינת מערך המילואים נדרש לבחון את המגמות בחברה ובצבא וכיצד הן עשויות להשפיע על מערך המילואים בעתיד.

1. **שינויים דמוגרפיים** - לאורך השנים עברה מדינת ישראל מ"אומה לובשת מדים" בה כשלושים אחוזים מהאוכלוסייה משרתת במילואים למצב בו פחות מחמישה אחוזים מהאוכלוסייה מבצע שירות מילואים פעיל. הגורמים העיקריים שהובילו למצב זה הם ראשית, גדילת האוכלוסייה במדינת ישראל וגדילת הצבא הסדיר כתוצאה מכך, ושנית השינוי באתגרי הביטחון. הגידול הדמוגרפי אפשר, מאפשר ויאפשר להגדיל את היחידות הסדירות באופן שמקל בעיתות שגרה על הנטל של יחידות המילואים. כל גדוד סדיר שמוקם מחליף 18 גדודי מילואים בתעסוקה מבצעית[[13]](#footnote-13). סוגיה נוספת הקשורה לדמוגרפיה היא גדילת חלקה של האוכלוסייה החרדית בתוך האוכלוסייה היהודית בישראל. בקרב האוכלוסייה החרדית נהנים רבים מהקלות מהויות בשירות הצבאי עד כדי פטור מלא. השינויים הדמוגרפיים הקטינו מהותית את אחוז האוכלוסייה המשרת במילואים וצפויים להקטינו מהותית בעשור הבא.
2. **דור ה-Y וה-Z -** מערך המילואים כיום מתבסס על אנשי דור ה- Y, אלה שנולדו מסוף שנות ה- 70 ועד לאמצע שנות ה- 90, ודור זה בעשור הקרוב יתחיל להתחלף במשרתי מילואים מדור ה- Z מאפייני החשיבה של דורות אלה משפיעים מאוד על אופיו של מערך המילואים. בני דור ה-Y ועוד יותר מכך הדור שנולד אחריהם אינם חדורים ברוח של פטריוטיות כפי שהיה בדורות הקודמים. הם אינם תמימים ואינם חדורי שליחות היסטורית, המדינה איבדה בעיניהם את ההילה הקדושה והם נולדו לתוך העידן ה"פוסט-ציוני". הלך הרוח הפוסט-ציוני גורם לתחושה בקרב הצעירים שדבר מה בחזון הכללי השתבש. אצל רבים מבני דור ה-Y בולטת התחושה הדו-ערכית למדינה. הם אוהבים את המדינה אך גם מבקרים אותה ללא הרף. הם בטוחים כי קיים יסוד של שחיתות במדינה. תחושתם היא שעבריינים אינם נענשים, שעובדים לא מקבלים תגמול הולם על השקעתם ובאופן כללי שמתקיים חוסר צדק חברתי[[14]](#footnote-14).
3. **שימוש גובר בצה"ל במערכות מתקדמות וקצב התפתחות טכנולוגי מואץ** - ככל שהצבא ומערכותיו נהיים טכנולוגיים יותר, כך הולך וגדל הקושי של מערך המילואים לשמור על רמת מקצועיותו. את הצורך בהכשרות ממושכות פותר הצבא הסדיר באמצעות הארכת משך השירות בתפקידים מיוחדים. הפתרון לצורך באימונים רבים כדי לשמור על כשירות ולצמצום הפער המקצועי בין מערך המילואים למערך הסדיר יכול לבוא על ידי הגדלה משמעותית של מספר ימי המילואים, אך הגדלה שכזאת אינה תואמת את התהליכים החלים בעולם המילואים. עובדה זו מחייבת את צה"ל להיות מדויק הרבה יותר בהגדרת כשירויות ותהליכי השימור שלהם[[15]](#footnote-15).
4. **שינוי באופי המלחמות ותחושת המשמעות בשירות** – היעדרה של חרדה קיומית בעקבות מצב ביטחוני משופר, מחייב את צה"ל לשמר ואף לשפר את השיח הערכי הנוגע בחשיבות שרות המילואים[[16]](#footnote-16). השינויים באופי המלחמות גרמו לכך שיש הטוענים כי העימותים האסימטריים של ימינו אינם דורשים היקף כה גדול ורחב של כוחות מילואים. בנוסף, הגנת העורף האזרחי, שהייתה במשך עשרות שנים ספח לא חיוני של מלחמות ישראל נגד מדינות שכנות, הפכה בעשורים האחרונים לבעיה המרכזית בהגנה על המדינה[[17]](#footnote-17).

# סיכום והמלצות

השינויים בצה"ל ובחברה הישראלית הביאו לשינויים מהותיים בשנים האחרונות בסוגיית שירות המילואים. אף כי בוצעו שינויים מבניים ברמה המדינתית ובצה"ל, בכדי להתאים את שירות המילואים לאתגרי ההווה. המגמות העכשוויות והעתידיות דורשות התאמה נוספת של שירות המילואים בצה"ל, בכדי שימשיך להיות רלוונטי ואפקטיבי. להלן מספר המלצות עקרוניות בהקשרי המגמות שנותחו בעבודה זאת:

**הגדרת היקף הצבא הסדיר וצבא המילואים בידי הדרג המדיני** – נדרש כי באופן עתי תגדיר הממשלה את היקפי הצבא הסדיר וצבא המילואים נוכח אתגרי הביטחון והמשאבים הכלכליים. הגדרה שכזאת מהווה את "ראשית הצירים" בטיפול נכון בסוגיית המילואים בצה"ל.

**בחינה מקיפה של מודל התנדבותי מלא או חלקי למילואים** – קיימות טענות כי מעבר לשירות מילואים התנדבותי תביא לכך שהצבא לא יוכל לקיים את סדר הכוחות הנדרש לו הן מבחינת כמות והן מבחינת איכות. נדרש לברר טענה זאת באופן מעמיק. כן נדרש לבחון האם ניתן לחייב רק בעלי מקצועות מסוימים בצה"ל בשירות מילואים (חלקם של התפקידים הנדרשים במילואים דורשים כבר כיום התנדבות במהלך השירות הסדיר, לדוגמא: קצינים, לוחמים ביחידות מובחרות, אנשי סייבר ועוד). מודל המחייב במילואים חלק מהמשרתים והשלמת סדר הכוחות באמצעות התנדבות עשוי לתת מענה טוב יותר בהיבטי כמות ואיכות ממודל של התנדבות מלאה אך צפוי להגדיל מתחים קיימים.

**שילוב אנשי מילואים במסגרות הסדירות** – שילוב שכזה, יאפשר לאיש המילואים לשמר רמת מקצועיות גבוהה גם כאשר מבוצעים שדרוגים בטכנולוגיה בה הוא משתמש בצבא. רמת מקצועיותם הגבוהה של החיילים הסדירים תאפשר לאיש המילואים להסתייע בהם בכדי לפתח את כשירותו ולשמרה. לשילוב שכזה יתרונות רבים נוספים בהם הפריה הדדית בין אנשי המילואים והסדיר, קיום פלטפורמה איכותית לאימון ולאחזקת ציודם של אנשי המילואים, שימור ידע לאורך זמן ועוד. בחיל האוויר פורקו טייסות המילואים במהלך שנות השבעים והשמונים וכיום מבצעים כלל אנשי צוות האוויר מילואים כחלק מהטייסות הסדירות. למודל זה נודעה הצלחה רבה בשגרה ובלחימה לאורך השנים. אף כי לא ניתן יהיה לשלב את כלל מסגרות המילואים ביבשה בתוך המסגרות סדירות, נדרשת מגמה של הפחתת מסגרות המילואים העצמאיות, מגמה שניצניה כבר נראים כיום בצה"ל.

**תגמול כלכלי אטרקטיבי** – לאור המגמות המתפתחות בחברה והצורך בשימור אנשי מילואים איכותיים לאורך זמן, לא יהיה מנוס בעתיד מתגמול כלכלי אטרקטיבי למשרתי המילואים. תגמול זה יכול להיות במודל של תשלום שנתי או חודשי (גם בתקופות בהן לא מתבצע שירות פעיל) או בצורה של הקלות משמעותיות על תשלומי מיסים.

**העצמת ההוקרה של החברה הישראלית למשרתי המילואים** – לציפייה של הנושאים בנטל המילואים להוקרה מצד החברה ממנה יצאו ועליה הם מגנים, השלכות משמעותיות על הנכונות לשרת המילואים. יש להמשיך ולפעול בדרכים שונות על מנת שאנשי המילואים – "הנבחרת המשרתת" יחושו כי הציבור מוקיר את פועלם.

**שילוב אנשי מילואים ב"חזית העורף"** – מאחר והעורף הפך לזירה מרכזית של מדינת ישראל ברוב רובם של סבבי הלחימה קיימת כדאיות רבה בשילוב משמעותי של אנשי מילואים בזירה זאת. שילוב אנשי מילואים המתגוררים בישוב מסוים במנגנון החירום של אזור מגוריהם עשוי להיות אפקטיבי ביותר ולחזק את תחושת המשמעות בשירות.

לסיכום, השיר אותו כתב אריאל הורוביץ בשנת 1998, שסביר להניח שלא היה מתקבל בעין יפה בחברה הישראלית במהלך העשורים הראשונים של המדינה, מאפיין היטב את השינוי בימינו בכל הקשור ליחסה של החברה בישראל לשירות המילואים והמסר שלו יהפוך לרלוונטי אף יותר במהלך העשור הקרוב.

# רשימת מקורות

אבן ש' וישיב ע' (2018), היבטים כלכליים של מערך המילואים בצה"ל, בתוך אלרן מ', פדן כ' טיארג'אן־אור ר', פרידמן בן־שלום ה' (עורכים), מערך המילואים לאן? (עמ' 169-176), תל אביב: המכון למחקרי ביטחון לאומי

איזנקוט ג' (2018), [אסטרטגיית צה"ל](https://www.idf.il/media/33824/%D7%90%D7%A1%D7%98%D7%A8%D7%98%D7%92%D7%99%D7%99%D7%AA-%D7%A6%D7%94%D7%9C.pdf)

אלמוג, ע', ואלמוג, ת'. (2016), דור הY כאילו אין מחר, מושב בן שמן: מודן.

בן־גוריון ד, ייחוד וייעוד: דברים על ביטחון ישראל, מערכות, תל־אביב, 1980

היימן א' (2018), מערך המילואים - עבר הווה ועתיד: הרהורים בחלוף עשר שנים לחקיקת חוק המילואים, בתוך אלרן מ', פדן כ' טיארג'אן־אור ר', פרידמן בן־שלום ה' (עורכים), מערך המילואים לאן? (עמ' 23-34), תל אביב: המכון למחקרי ביטחון לאומי

יעלון מ' (2018), המילואים לאן?, בתוך אלרן מ', פדן כ' טיארג'אן־אור ר', פרידמן בן־שלום ה' (עורכים), מערך המילואים לאן? (עמ' 17-22), תל אביב: המכון למחקרי ביטחון לאומי

לוי ט' (2018), מילואים, אזרחות וחקיקה: שירות המילואים מנקודת המבט של הצעות חוק, בתוך אלרן מ', פדן כ' טיארג'אן־אור ר', פרידמן בן־שלום ה' (עורכים), מערך המילואים לאן? (עמ' 187-202), תל אביב: המכון למחקרי ביטחון לאומי

סינגר א' (2018) "מה, אתה עוד עושה מילואים?", בתוך אלרן מ', פדן כ' טיארג'אן־אור ר', פרידמן בן־שלום ה' (עורכים), מערך המילואים לאן? (עמ' 45-56), תל אביב: המכון למחקרי ביטחון לאומי

עמית, ח'. (2018), [המיליארדים הסודיים של צה"ל: לאן נעלמו המילואימניקים?](https://www.themarker.com/allnews/.premium-1.6595671) אתר TheMarker

פרידמן בן־שלום ה' (2018) מערך המילואים: "היהלום שבכתר צבא העם" התאמה ורלוונטיות במציאות משתנה, בתוך אלרן מ', פדן כ' טיארג'אן־אור ר', פרידמן בן־שלום ה' (עורכים), מערך המילואים לאן? (עמ' 35-44), תל אביב: המכון למחקרי ביטחון לאומי

תמרי ד' וזיגלמן י' (2018), שילוב המילואים בהגנת העורף האזרחי, בתוך אלרן מ', פדן כ' טיארג'אן־אור ר', פרידמן בן־שלום ה' (עורכים), מערך המילואים לאן? (עמ' 161-168), תל אביב: המכון למחקרי ביטחון לאומי

# נספח א' - מילות השיר "סיגל נחמיאס" מאת אריאל הורוביץ

בשנים האחרונות יש אישה בחיי

כל חודש היא שולחת לי מכתב אישי במעטפה חומה

למעלה כתוב "מילואימניק יקר"

באמצע, עולמך חרב

ולמטה "בברכה סרן סיגל נחמיאס"

כך וכך ימים הסכים לתת לי אלוהים

וכבר שלושים לקחה סיגל נחמיאס

מה את ומי את

כך וכך ימים הסכים לתת לי אלוהים

וכבר שלושים לקחה סיגל נחמיאס

מה את ומי את

דווקא עכשיו אנ´לא צריך ש..

תבזבזי לי את הזמן

דווקא לבד

אני עושה את זה מצוין

מכתב רשום ממך הגיע

את קראת לי "היקר"

בלי בושה

ועל החתום

סיגל נחמיאס, שלישה

כך וכך ימים...

במבצעים יוצרת קשר

אחת יפה בשם שרית

הבאנו לקבורה שתי בירות נשר

בכוס בשרית

ושום דבר לא יצא מזה

שום דבר לא

שום דבר חוץ מסוף היום

במקלחות אני תמהה

עד איזה גיל נשווה

ונרחם על אשתו של ברנע

קצוץ הקנה

ובמיטה משתגע

חולם עליה

מעלה אותה באוב

אנ´לא התגברתי עוד עליה

לא כדאי לחשוב

וכבר שלושה לקחה סיגל נחמיאס

עוד עשרים ושבע...

1. אלרן מ', פדן כ' טיארג'אן־אור ר', פרידמן בן־שלום ה' (2018), עמ' 7-8 [↑](#footnote-ref-1)
2. איזנקוט ג' (2018) [↑](#footnote-ref-2)
3. בן גוריון ד' (1980), עמ' 44-52 [↑](#footnote-ref-3)
4. יעלון מ' (2018), עמ' 17 [↑](#footnote-ref-4)
5. אלרן מ', פדן כ' טיארג'אן־אור ר', פרידמן בן־שלום ה' (2018), עמ' 9-10 [↑](#footnote-ref-5)
6. היימן א' (2018) עמ' 33-34 [↑](#footnote-ref-6)
7. אבן ש' וישיב ע' (2018), עמ' 171 [↑](#footnote-ref-7)
8. רונן א' (2013), עמ' 36 [↑](#footnote-ref-8)
9. שם [↑](#footnote-ref-9)
10. עמית ח' (2018) [↑](#footnote-ref-10)
11. שם [↑](#footnote-ref-11)
12. רונן א', (2013), עמ' 35 [↑](#footnote-ref-12)
13. יעלון מ' (2018), עמ' 20 [↑](#footnote-ref-13)
14. אלמוג, (2016), עמ' 339 [↑](#footnote-ref-14)
15. סינגר, (2018), עמ' 51 [↑](#footnote-ref-15)
16. סינגר, 2018, עמ' 51 [↑](#footnote-ref-16)
17. תמרי ד' וזיגלמן י' (2018), עמ' 161 [↑](#footnote-ref-17)